text: Ryanair vil satse på Billund
  06 december 2011 kl. 09.27
  Ryanairs irske topchef Michael O´Leary kommer tirsdag til Billund. Han vil afsløre planer for de fremtidige flyruter fra Billund.
  Ifølge rejsemagasinet check-in.dk vil topchefen for Europas største lavprisselskab formentlig oprette en egentlig base for selskabets aktiviteter i Billund. Det betyder, at det vil ansætte eget personale i lufthavnen.
  I dag beskæftiger Ryanair omkring 9.000 ansatte og er suverænt Europas største lavprisflyselskab. Sidste år transporterede selskabet op imod 73 millioner passagerer på mere end 1.100 ruter mellem 27 lande. 
  Ryanairs flåde består i dag af 275 Boeing 737-800 NG fly, skriver check-in.dk.
  